અત્યારે તો ઉપરનું કશું કહેવાનો અર્થ નથી સરતો. ભૂતકાળના લેખકો માટે એમ કહેવામાં આવતું કે, તેની કલમમાં તેજાબીધાર હતી. વિચાર આવે કે, લખાય વિચારોથી તો કલમમાં એવી કઈ તેજાબી ધાર હશે ? અને હવેના લોકો માટે તેમનું કમ્પયુટર એ તેજાબી ધાર છે. હું શબ્દોને આંગળીના ટેરવે ઘુમાવું છું, આ હવે કહેવું અનૂકુળ લાગે. સાયન્સ ફિક્શન લખતા લેખકો માટે એક સારો ટોપિક એ છે કે ભવિષ્યમાં એવી પેન આવશે, જેનાથી તમારે જે લખવું હોય તે લખી શકો. પંદર રૂપિયાની ચિંતનાત્મક પેન આપી દો. જ્યાં સુધી અંદરની રિફીલ પૂરી ન થઈ જાય ત્યાં સુધી ચિંતનાત્મક લખાણ આવતું રહે. જેને નવલકથા લખવી હોય તેની અલગ કિંમત, વાર્તાઓની અલગ કિંમત અને કટાર લેખકો માટે અલગ. આ પેન પૂરી થઈ જાય પછી રાઈટરની શું વેદના હોય તે તમારી સાયન્સ ફિક્શનમાં ઠાલવી શકો.